## Naredba o ograničenju prometa na cestama

### NN 58/2000 (13.6.2000.), Naredba o ograničenju prometa na cestama

# MINISTARSTVO UNUTARNJIH POSLOVA

**1299**

Na temelju članka 193. stavka 1. Zakona o sigurnosti prometa na cestama
(»Narodne novine«, broj: 59/96. - pročišćeni tekst), ministar unutarnjih
poslova, u suglasnosti s ministrom pomorstva, prometa i veza, donosi

## NAREDBU

### O OGRANIČENJU PROMETA NA CESTAMA

I.

Zabranjuje se promet teretnim automobilima sa ili bez prikolice čija
najveća dopuštena masa prelazi 7,5 tona, vozilima koja su sama ili s priključnim
vozilima dulja od 14 m, traktorima, zaprežnim vozilima, radnim i drugim
strojevima te vozilima koja se na ravnoj cesti ne mogu kretati brzinom
većom od 40 km/sat i vozilima za osposobljavanje kandidata za vozače (kada
se obavlja obuka iz nastavnog predmeta upravljanje vozilom), na sljedećim
državnim cestama, osim na dijelovima gdje je izgrađena autocesta:

1. Na cesti broj 1 od GP Macelj (granica R. Slovenije) - Zagreb - Karlovac
- Gračac - Knin - Brnaze - do Križica (kod Dugopolja) i na dionici od Klisa
do Solina (novoizgrađenom obilaznicom grada Solina),

2. na dijelu ceste broj 2, na relaciji: GP Dubrava Križovljanska - Varaždin,

3. na dijelu ceste broj 3, na relaciji: Karlovac - Kikovica,

4. na dijelu ceste broj 4, na relaciji: GP Bregana - Zagreb (čvor Jankomir),

5. na dijelu ceste broj 5, na relaciji: Virovitica - V. Zdenci,

6. na dijelu ceste broj 7, na relaciji: Osijek - Čepin,

7. na cesti broj 8, /GP Pasjak - Šapjane - Rijeka - Zadar - Split -
GP Klek (granica BiH) - GP Zaton Doli (granica BiH) - Dubrovnik - GP Karasovići
(granica SRJ),

8. na cesti broj 9, /GP Metković (granica BiH) - Opuzen - D8/.

9. na cesti broj 21, /GP Kaštel (granica R. Slovenije) - Buje - Pula
- Labin - Opatija - D8/,

10. na dijelu ceste broj 28, na relaciji: Vrbovec (D41) - Bjelovar,

11. na dijelu ceste broj 41, na relaciji: Vrbovec - Sesvete,

12. na dijelu ceste broj 43, na relaciji: Đurđevac (D2) - Bjelovar,

13. na cesti broj 45 /Veliki Zdenci (D5) - Garešnica - Kutina/,

14. na dijelu ceste broj 53, na relaciji: GP Donji Miholjac (granica
R. Mađarske) - Našice - Slavonski Brod (granica BiH),

15. na dijelu ceste broj 60, na relaciji: Brnaze - Trilj,

16. na cesti broj 200 /Buje (D21) - GP Plovanija (granica R. Slovenije),

17. na cesti broj 300, Buje (D21) - Umag,

18. na cesti broj 220 /Trilj (D60) - GP Kamensko (granica BiH).

II.

Zabrana iz točke I. ove Naredbe vrijedi:

- U vremenu od 15. lipnja do 14. rujna, petkom od 16,00 do 23,00 sata,
subotom od 05,00 do 14,00 i nedjeljom od 12,00 do 23,00 sata,

- na Veliki petak i dane uoči blagdana Republike Hrvatske od 16,00 do
23,00 sata,

- na posljednji dan blagdana od 12,00 do 23,00 sata.

Ako je blagdan, odnosno posljednji dan blagdana, u petak ili subotu,
zabrana vrijedi nedjeljom od 12,00 do 23,00 sata.

Ako je blagdan u nedjelju ili ponedjeljak, odnosno Božićni blagdan u
nedjelju ili ponedjeljak, ili ponedjeljak i utorak, zabrana vrijedi petkom
uoči blagdana od 16,00 do 23,00 sata.

Iznimno od podstavka 1. ove točke, zabrana iz točke I. ove Naredbe ne
vrijedi za teretne automobile petkom i dane uoči blagdana na dijelovima
cesta broj: 1 /GP Macelj - Krapina/, broj 2 /GP Dubrava Križovljanska -
Varaždin/, broj: 4 /GP Bregana - Zagreb (čvor Jankomir) i broj 8: /GP Pasjak
- Rijeka/. Na svim graničnim prijelazima navedenim u Naredbi, dozvoljava
se vozilima domaćih registarskih oznaka obuhvaćenih zabranom, u svim terminima
zabrana, ulaz u Republiku Hrvatsku i kretanje do najbliže granične carinarnice
ili carinskog terminala, pod uvjetom da je pri carinarnici ili carinskom
terminalu prostor za parkiranje ovih vozila ili ako je na području graničnog
prijelaza odgovarajuće parkiralište na koje se za vrijeme zabrane isključuju
vozila iz prometa.

III.

U vremenu od 30. lipnja do 4. rujna, zabranjuje se promet teretnim vozilima
iz točke I. ove Naredbe na dijelu državne ceste broj 1, između Karlovca
i Gračaca, osim na dionici između Korenice i Prijeboja.

Zabrana prema stavku 1. ove točke, osim u dane i sate propisane točkom
II. ove Naredbe, ne odnosi se na vozila pravnih i fizičkih osoba sa sjedištem
ili prebivalištem u zoni državne ceste broj 1, između Karlovca i Gračaca
i na vozila iz točke IV. ove Naredbe, alineja 7, 8. i 9, kada obavljaju
dostavu za potrebe opskrbe na toj dionici ceste. Ostala teretna vozila
iz točke I. ove Naredbe čiji vlasnik ima sjedište ili prebivalište izvan
državne ceste broj 1. te vozila registrirana u inozemstvu, mogu prometovati
pod uvjetom da imaju dozvolu, koja se izdaje u skladu sa stavkom 1. točke
V. ove Naredbe.

Hrvatska uprava za ceste obvezna je zabranu iz stavka 1. točke I. i
stavka 1. i 2. točke III. ove Naredbe, obilježiti odgovarajućim prometnim
znakovima i preko javnih medija obavijestiti javnost.

IV.

Od ograničenja propisanih ovom Naredbom, izuzeta su sljedeća vozila:

- vozila s prednošću prolaska i vozila pod pratnjom,

- vozila Ministarstva unutarnjih poslova i oružanih snaga,

- vozila za održavanje cesta, elektroenergetskih i sličnih instalacija
te vozila za dostavu pošte i tiska.

- cisterne koje prevoze pitku vodu,

- vozila koja prevoze materijal ili opremu prijeko potrebnu u slučajevima
nužde.

- druga vozila koja imaju dozvolu.

- teretni automobili ili teretni automobili s poluprikolicama koji su
namijenjeni za prijevoz betona, asfaltne mase i pogonskih goriva za motorna
vozila, osim na državnoj cesti broj 1, između Karlovca i Gračaca, na kojoj
mogu prometovati uz uvjete propisane točkom III. ove Naredbe.

- teretni automobili ili teretni automobil s poluprikolicama koji prevoze
lako kvarljive namirnice, kao što su: svježe meso i svježi mesni proizvodi,
svježe mlijeko i mliječni proizvodi, svježa riba i riblji proizvodi, lako
kvarljivo voće i povrće, osim na državnoj cesti broj 1, između Karlovca
i Gračaca, na kojoj mogu prometovati uz uvjete propisane točkom III. ove
Naredbe.

- teretni automobili ili teretni automobili s poluprikolicama koji prevoze
živu stoku i perad, osim na državnoj cesti broj 1, između Karlovca i Gračaca,
na kojoj mogu prometovati uz uvjete propisane točkom III. ove Naredbe.

V.

Dozvolu iz točke III. i IV. ove Naredbe izdaje policijska uprava na
čijem području prijevoz započinje u unutarnjem cestovnom prometu, odnosno
po mjestu ulaska vozila u Republiku Hrvatsku, u međunarodnom cestovnom
prometu, samo kad je s obzirom na vrijeme i okolnosti prijevoz posebice
opravdan ili prijeko potreban iz sigurnosnih razloga ili stoga što bi njegova
odgoda prouzročila veće materijalne štete.

Dozvola iz stavka 1. ove točke izdaje se na predlošku koji je otisnut
uz ovu Naredbu i njezin je sastavni dio.

VI.

Novčanom kaznom od 6.000 kuna kaznit će se za prekršaj trgovačko društvo
ili druga pravna osoba, a novčanom kaznom od 1.000 kuna odgovorna osoba
u trgovačkom društvu ili drugoj pravnoj osobi ili obrtnik ako narede ili
dopuste da njihova vozila sudjeluju u prometu protivno ovoj Naredbi.

Novčanom kaznom od 5.000 kuna kaznit će se samostalni privrednik za
prekršaj iz stavka 1. ove točke.

Novčanom kaznom od 500 kuna kaznit će se za prekršaj instruktor vožnje
koji osposobljava kandidate za vozače, kao i vozač koji upravlja vozilom
protivno ovoj Naredbi.

VII.

Novčanu kaznu iz stavka 3. točke VI. ove Naredbe od vozača i instruktora
vožnje koje zateknu u izvršenju prekršaja, naplaćuju ovlaštene službene
osobe Ministarstva unutarnjih poslova.

VIII.

Stupanjem na snagu ove Naredbe prestaje važiti Naredba o ograničenju
prometa na cestama (»Narodne novine«, broj 65/1997. i 102/1998.)

IX.

Ova Naredba stupa na snagu danom objave u »Narodnim novinama«.

Broj: 511-01-64-25341/2000
Zagreb, 6. lipnja 2000.

Ministar **Šime Lučin,** v. r.

```
         ![](Dodaci/2000/1299.gif)
   REPUBLIKA HRVATSKA
MINISTARSTVO UNUTARNJIH
        POSLOVA

________________________
(naziv policijske uprave ili postaje)

Broj:
Mjesto i datum: ________________

Na osnovu točke V. Naredbe o ograničenju prometa na ce-
stama (»Narodne novine«, broj: ____________ ) izdaje se

                        DOZVOLA

Vozilu registarske oznake ______ dozvoljava se prometova-
nje radi prijevoza ______________________________________
_________________________________________________________
_________________________________________________________
na relaciji __________________ u vrijeme zabrane prometa.

Ova dozvola važi za dan ____________ i dan ____________ .

                                M. P.
                                ________________________
                                (potpis ovlaštene osobe)

```

Naredba, NN 58/2000-1299